
Ilka wee bit helps 


at TESCO. 


O n Friday 8t o Mey, BBC Reporting 
Scotland gied oot some wittins aboot 
guid things kythin anent the Mither 
Tung in Dunblane. At Dunblane Primary 
Scuil, the bairns in Elaine Wyllie’s Primary 
5(3) cless haed pit thegither a dictionar o 
Scots wirds an sayins cried: - 

DUNBLANE PRIMARY SCHOOL 
OUR 

ILLUSTRATED 
SCOTS DICTIONARY 
(Including Sayings) 

Thai yaised the wirds in the clessroom an in 
the hoose, then thai fund oot that a lot o thae 
wirds wisna bein yaised bi a wheen o fowk 
sae thai haed wirds wi TESCO in Dunblane 
an got the freedom tae owerset aw the labels 
an notices in the store intae Scots. 

Thai yaised wirds like Neeps, Tumshies, 
Tatties, Cometto Pokie Hats, Sweaties, 
Boilings, Pieces, Messages, Bubbly-jocks, 
Clapshot, Cairry-oot an monie ithers. 

Twa typical notices threapit:- _ 


Get your messages at TESCO and you’ll 
be laughing like a pooch on pay day! 


Tatties, Tumshies and Tablet - 
You’ll get them all at TESCO 


Aiblins thair micht be scowthe for mair Scots 
wirds tae be yaised in thae yins but, as thai 
say at TESCO’s, “Ilka wee bit helps!” 


Seeking ‘guid 
Scots’ speakers 

B UDDING actors with a ‘guid 
Scots tongue in their heid’ are 
needed to take part in a new 
Fringe comedy play set in the 
time after the Jacobite uprising 
of 1715. Torwatletie by Robert 
McLellan will run for two weeks 
at the St Serf’s Church Hall in 
Goldenacre from August 8. 
Auditions for those comfortable 
speaking in Scots dialect will be 
held on Tuesday, May 19. 
Contact E Robertson on (0131) 
336 1460 for further details. The 
club is also looking for people to 
help with backstage or front of 
. house duties. 


Stuart McHardy, o the SLRC, kythed on 
the program for a wee an sayed that it wis the 
bairns that haed stertit awthin aff an that 
TESCO thirsels haes seen the possibeelities 
inherent in sic a vibrant an leevin language. 

It wis reportit that TESCO wis ettlin tae pit 
up Scots labels in aw thair stores richt athort 
Scotland. 

Weel duin the bairns o Dunblane Primary 
Scuil! 

Weel duin Stuart an the SLRC! 

Weel duin TESCO! 

“ILKA WEE BIT HELPS!” 


Scots Tung WITTINS 
on the wab. 

The Scots Tung Wittins cuin be vizzied or 
doon-loadit an prentit fae the wab-steid o 
The Scots Speikers Curn, Glesca. 

Wab-steid backin:- 
http://www.ndirect.co.uk/~love/ 


T he abuin text wis taen fae the 
EDINBURGH HERALD & POST o 

Thursday 14t Mey. For aw that the 
auditions wis haudit on the 19t o Mey, 
oniebodie o a mind tae get rowed intae sic a 
thing haes nocht tae tine bi giein the abuin 
nummer a ring. Wha kens? Your vice 
micht be the yin thai’v been haudin oot for. 
The text disna say whit Scots dialect is tae be 
yaised but Robert McLellan’s Scots is 
maistlie in a wicelik West Central Scots or 
thareaboots. Maist fowk wad raither watch a 


Ph. 0131- 


play nor tak pairt in it sae, gin ye’r intrestit 
in it at aw, beir the 8t August in mind. 


National Lottery Charities 
Board gies Scots an Gaelic 
the cauld shooder. 


T he form that fowk gets tae speir for siller 
fae the National Lottery Charities Board, 
haes tumt a blin ee tae baith o Scotland’s 
hamelt languages. The follaein witterins 
kythes on blad 17 o the abuin form:- 
“The form must be completed in English (or 
Welsh for Welsh language forms). 

Detailed information about this grants 
programme is available in: English, on 
audio tape, Braille and in large print; 
Welsh, Arabic, Bengali, Chinese, Guiarati, 
Punjabi, Somali, Swahili and Urdu. ” 

Nae doot the Gaels wull be daein thair ain 
upsteerin for the Gaelic an we an aw maun 
noo mak sicker that Scots isna left wi a mair 
laich staunin nor the likes o Swahili an Urdu 


A'd Raither Be 
Rlayin Bools. 

Scots Tung 

in oor ain kintra. Time tae get thae rid het 
pens oot agane! 


The Language o Bools. 

T he gemm o bools haes aye been cleikit in 
wi auld fowk, baith men an weemin, but 










in raicent years, mair an mair younkers haes 
been leukin the gate o the ‘auld man’s gemm’ 
an wi thair young muscles, een an ither 
abeelities, hiv eikit a heicher staundart o 
skeel an preceesion tae it. Ae thing thai 
maun aw lippen on the auld yins for tho, is 
the language o bools itsel. Thare nae yiss 
haein the abeelitie tae draw yer bool tae the 
jeck aw the time an tae fire or drive wi the 
preceesion o an Armalite rifle, gin ye dinna 
ken the richt wirds tae yell, aither fae the heid 
or the mat. 

Twa o Scots Tung’s (sports) caur stickers 

In bools, Singles is played atween twa single 
players, ilka yin playin wi aither twa bools or 
fower. Pairs is twa players a side, ilka yin 

Ye hiv tae hae a Flair 
for Indoor Boolin. 

Scots Tung 

yaisin aither twa or fower bools. Triples is 
wi three fowk a side an ilka yin yaises three 
bools. Rinks is fower fowk a side wi ilka 
yin yaisin twa bools. 

Aw bools is wechtit on ae side (Biased) sae 
that thai canna rin strecht but aye tak a 
curved gate (Draw) an the objeck o the 
gemm is tae get as monie o yer ain bools as 
ye cuin, closer tae the jeck nor onie o yer 
opponent’s bools. 

The Jeck - The wee white bool yaised as a 
target for the bools. 

The Shot - The bool lyin nearest tae the jeck. 
The Heid - The airt roond the jeck whaur aw 
the bools is lyin. 

In the coont - Aw the bools fae yin side 
that’s nearer the jeck nor the nearest yin fae 
the ither side, sae coontin as shots. 

Gaird or Blocker - A bool lyin forenent the 
heid in sic a poseetion that it conters onie 
ither bool ettlin tae win tae aither the Jeck or 
the bool lyin Shot. 

Road - The richt gate a bool haes tae tak tae 
win tae the jeck or ither target. 

That’s the road! - Yer bool’s rowin alang 
the richt gate. 

Gress - The distance oot fae the centre o the 
rink that a bool haes tae traivel afore it comes 
back in an feenishes on the centre line. 

Guid Gress! - The bool haes been deleevert 
at the richt angle tae come back in tae the 
target. 

Gie it mair gress! - Rowe the bool faurer 
oot. 

Feed the cuddy! - Gie it mair gress. 

Haud it in a blade! - Gie it a wee bit less 
gress. 

Gaitherin gress - Whan a bool gauns faurer 
oot insteid o stertin tae come back in. 
Whiles this micht be bi wey o riggs in the 
green an whiles bi wey o the bool bein 
coggelt whan deleevert. 

Ticht! - A bool that haesna been gien eneuch 
gress. 

Seturday nicht! - Ticht. 

Ower ticht! - Ower ticht. 

Ticht as a doo’s ee! - By-ordinar ticht. 

Ower high! - Ower muckle gress. 

Oot in the country! - Faur ower muckle 
gress. 


Wecht - The strength a bool is hoven at. 
This gars hoo faur the bool traivels. 

Drawin wecht - The richt wecht tae gar a 
bool draw an rest bi the jeck. 

Jeck high - Whan the bool draws up the 
same distance fae the mat as the jeck. 

A yaird on! - Gie the bool eneuch wecht tae 
cairrie on a yaird past the jeck. 

Chap an lie - Gar a bool tae chap anither 
bool oot o the heid or awa fae the jeck an lie 
in its place. 

Noo we lie! - Yin o oor bools is noo lyin 
shot. 

Ye’r no here! - Yer bool haes stoppit weel 
short o the target. 

Happy holidays! - Wish ye wur here! 

Nae wicks - drawin’s the gemm! - Thare 
nae skeel in dunshin aff ither bools tae get 
the shot. Guid boolers cuin draw the shot 
athoot touchin onie ither bools. 

Coggelt bool - A badly deleevert bool that 
wobbles up the green like a dee’in haggis. 

Mair anent the bairns o 
Dunblane Primary Scuil. 

E fter the muckle dool thae bairns at 
Dunblane Primary Scuil haed tae dree no 
that lang syne, thair teachers an 
dominies haes ettilt tae gar thaim leuk oot the 
wey tae ither airts an projecks insteid o bein 
in-leukin, in the howp it micht gie a heize tae 
the healin effecks o time. Thare nae doot 
thae ettles maun be guid for the bairns an the 
fack that thae baims see thair ain Scots 
language as a projeck wordie o thair time an 
smeddum cuin dae naethin but guid for the 
mither tung an aw for, wha in Scotland wad 
hae sic a stane-like hert as tae na-say the wee 
sowls? 

The projeck at TESCO, that kythes ower the 
page, is yin o the oot-comes o the baims 
takin tent o whit’s gaun on in the ootside 
warld aroond thaim. We unnerstaun that the 
neist projeck thai’r ettlin tae turn thair hauns 
tae is tae fleetch STV tae yaise Scots in the 
wather programs. 

We wiss thaim aw weel an oor thochts gaun 
wi thaim. 

New Scots Language Wab- 
steid Kythes on the Warld- 
wide-wab. 

new Scots language wab-steid jined the 
growein leet o ither weel foondit an 
kenspeckle steids on the Internet this 
week (20t Mey). Cried Wir Ain Leid, it 
cuin be fund at the follaein backin:- 
http://ourworld.compuserve.com/homepages/ 

k27Zhame.htm 

Wir Ain Leid is a weel plenisht an weel cled 
wab-steid an weel wordie o a raigler veesit 
fae aw you Scots leid wab stravaigers. 

The steid-maister is Andy Eagle wirkin oot o 
Germany. Andy ’ s E-mail backin is: - 
k27 @ compuserve.com 

Some witterins fae the 
Scots Leid Resource Ha. 


T hochts on the foondin o an Educational 
Development Service for Scots is no as 
faur fetched noo as it wis. Acceppins o 
the ploy bi COSLA, we unnerstaun, is 
growein aw the time an some cooncils haes 
gien thair uphaud wi muckle birr areddies. 
or the furst time, the SLRC itsel is tae be 
auditit suin bi an independent ootside 
curn o fowk tae wey up hoo weel the 
ettles an mints o the Ha haes been pit ower an 
hoo weel it haes been cairriein oot its wark. 
This shuid gie the SLRC a better offeecial 
staunin an micht weel gie it mair wecht whan 
it gauns tae the Scottish Office an ithers for 
siller tae keep it gaun. 

peikin o fleetchin for siller, the SLRC 
haes a page on thair ain wab-steid daein 
juist that. For the guid o onie o oor 
maimbers that micht no hae an ingate tae the 
Warld-wide-wab, here a copie o whit it says:- 
SLRC....Hou can ye ivne? 

The SLRC lippens on govrenment an cooncil 
siller tae gie oor staff a pey, wi aiblins the bit 
haun-oot whiles frae trusts, companies, the 
Arts Cooncil an the National Lottery. Onie 
time we speir, thay will speir back again whit 
like the support is for oor services, 
publications, plans an ploys - an hou monie 
members hae we? Your puckle siller for a 
membership can pit faur mair in the weir-kist 
for the Scots leid nor we can aesie tell ye. 

We ar a registered Scottish cherity, nummer 
SC021747, sae that gif ye’ll can sign on for a 
Covenant we can eik tae whit siller ye may 
gie by winnin back tax frae the Inland 
Revenue. Please scrieve, phone or e-mail 
Gordon Beange, 

Development Officer, 

SLRC, 

A.K.Bell Library, 

York Place, 

Perth, 

PH2 8EP. 

an he’ll sen ye oot a Covenant form. The 
membership stents ar:- 
Pensioner/unwaged £5.00; 

Waged/owerseas £15.00; 

Schuil £25.00; 

Corporate £100.00. 

S till on the SLRC wab-steid, it haes a 
page anent Scots in Schuils that says:- 
Guid screivins in Scots frae young 
scholars in the fower airts , taen maistly frae 
the jynt Scots Language Society / Scots 
Language Resource Centre - Scots in 
Schuils Competeition. 

It gies a leet o stories stertin wi twa fae this 
year’s Competeition: - 

The Story of Creashin bi Scott Allan (9) fae 
Alehousewells Primary School, Kemnay an 
Do whit du’s telt bi James Nocolson (12) fae 
Scalloway Junior Secondary, Shetland. 

Baith thae stories is scrievit on this wab-steid 
page an, for the guid o thaim as disna hae 
onie ingate tae the wab-steid, the furst yin is 
scrievit ablow:- 

The Story of Creashin. 

Bi Scott Allan (9 year auld) 

n the beginnin afore God created the 
universe there wis naethin - nae corners, 









nae edges, naethin. Fan God mad the 
universe the Earth hid nae shape ava. Bit ae 
day God had a richt leuk at the Earth. He 
said “I’ll hae tae gie a bittie time tae is 
planet.” 

The ocean wis aa ower the Earth an it wis 
affa dark. So God mad up his mind an said 
“Let there be licht” - so nae seener said than 
deen. God wis affa happy wi fit he saa. 
Then he decided tae separate the licht fae the 
darkness an named the licht day and the 
darkness nicht.. So at wis deen tae. Evening 
passed ‘n memin cam.. At wis the verra first 
day. 

Noo God wis sae chuffed wi fit he sa that he 
chauved on for anither five days. Then he 
thocht it wis lowsin time an the Sabbath so 
he lookit at aa he’d daen - the sky, the Earth, 
a the craturs - fower leggit an twa - an he 
felt it had aa been worthwhile. 

Guid scrievins richt eneuch parteeclar fae 
a nine year auld. 



